**Professor Kurt Gothelf modtager Den danske polymerpris – ATV | Elastyrenprisen 2018**

**På Akademiet for de Tekniske Videnskabers årsmøde den 25. april 2018 uddeltes Den danske polymerpris – ATV | Elastyrenprisen, som i år går til professor ved Aarhus Universitet Kurt Vesterager Gothelf.**

Den danske polymerpris – ATV | Elastyrenprisen 2018 går til professor Kurt Vesterager Gothelf, Institut for Kemi, iNANO, Aarhus Universitet. I begrundelsen fra priskomiteen, der er sammensat af eksperter på området, hedder det blandt andet:

”Kurt Vesterager Gothelf har et tungt, videnskabeligt CV med et usædvanligt højt antal publikationer, mange citater og højt H-indeks. Han har de seneste 10 år været leder af Centre for DNA Nanotechnology på AU, som er et af Grundforskningsfondens Centers of Excellence, og han står nu i spidsen for Center for Multifunctional Biomolecular Drug Design, som er støttet af Novo Nordisk Fonden. Hans forskning har vist medicinske applikationsmuligheder, og han har skabt en start-up-virksomhed, hvorigennem hans innovative nanosensor til detektion af specifikke små molekyler kommercialiseres”.

Kurt Gothelf fremhæves endvidere som en pionér inden for forskning i at anvende polymerer i nanoteknologi ved at modificere og forme livets vigtigste polymer, DNA.

**Pris for nytænkning og markante resultater**Den danske polymerpris – ATV | Elastyrenprisen er på 100.000 kroner og gives til en forsker, der har udmærket sig gennem nytænkning og markante resultater inden for kemisk forskning i og udvikling af syntetiske eller biologiske polymerer til medicinsk anvendelse – herunder arbejde inden for elastomere materialer.

Prisen er indstiftet efter ønske af afdøde ATV-medlem, civilingeniør Torbjørn Grenness. ATV’s præsidium uddeler prisen efter indstilling fra en komité af eksperter inden for polymerteknologi, og både kandidater fra forskningsinstitutioner og virksomheder kan komme i betragtning.

# Om ATV

ATV er en uafhængig, medlemsdrevet tænketank. Akademiet arbejder for, at Danmark skal være en af fem førende Science & Engineering-regioner i verden
– til gavn for kommende generationer. ATV har 800 medlemmer, der er topledere, forskningsledere og topforskere i virksomheder, på universiteter og i vidensinstitutioner. Akademiets medlemmer medvirker til at implementere anbefalinger fra projekter i vidensmiljøer og virksomheder.

# Yderligere oplysninger

Formand for priskomiteen Niels Chr. Nielsen, T: 28 99 25 41
Professor ved AU Kurt Vesterager Gothelf, T: 60 20 27 25

**Billedtekster***Formanden for priskomiteen Niels Chr. Nielsen (t.v.) overrækker prisen til Kurt Gothelf (t.h.).*

 *Den danske polymerpris – ATV | Elastyrenprisen 2018 blev på ATV’s årsmøde overrakt til professor ved AU Kurt Gothelf.*